Pocut Meurah Intan

Pocut Meurah Intan kayém cit droëneuhnyan geumeuhôi ngön nan Pocut di Biheuë nakeuh sidroë pocut nibak turônan ulèe balang Keurajeuën Acèh. 

 Teumpat lahé 
Gopnyan lahé di gampông Biheuë nibak thôn 1833, ayah gopnyan nakeuh Keujruën Biheuë. Pocut Meurah nakeuh nan nyang ka biasa geungui keu nan meuhôi dum ureuëng inong turônan Sultan Acéh. Nibak masa jaya Keurajeuën Acèh Darussalam dairah Biheuë nyan jitamöng lam Wilayah Sagoe XXII Mukim, Acèh Rayek, dudoë teuma bak akhé abad keu-19 nanggroë Biheuë nyan jitamöng lam wilayah XXII mukim: Pidië, Batèe, Padang Tiji, Kalé ngon Laweuëng.

Lam seunurat "Kolonial Verslag tahun 1905" keuneubah Beulanda, Pocut nakeuh sidroë ulèe balang nyang that anti keu Beulanda.

 Keuluarga  
Lakoë Pocut Meurah Intan nan gobnyan Tuanku Abdul Majid, Aneuk Tuanku Abbas bin Sultan Alaidin Jauhar Alam Syah. Tuanku Abdul Majid nyoë nakeuh sidroë kawôm nibak keuluarga Sultan Acèh nyang yôh phôn han geutém sagai damèe ngon Beulanda. Tuanku Abdul Majid ulèe balang Keurajeuën Acèh nyang tugaih gobnyan nakeuh seubagoë syahbanda di kuala Batèe. Ngon seubab nyan lé Beulanda ka jipeugah Tuanku Abdul Majid nyan sidroë peurampok di laôt. 

Lam rumoh tangga Pocut ngon Tuanku Abdul Majid, na lahé lhèe droë aneuk agam, aneuk phôn geubôh nan Tuanku Muhammad nyang kayem cit geuhôi ngon nan Tuanku Muhammad Batèe, aneuk teungöh geubôh nan Tuanku Budiman, nyang tulôt nan gobnyan Tuanku Nurdin.

 Masa Prang Acèh 
Lam masa ban-ban prang rayek di Acèh nyan ban limöng droë ureuëng nyan Ma, Ayah ngon lhèe droë aneuk agam geuh mandum ka saban kheun sapeuë pakat bak lawan Beulanda. Teuma dudoë bah that Tuanku Abdul Majid ka geumeunyeurah bak Beulanda, Pocut seureuta aneuk agam geuh han cit geusurôt lam seuëh prang nyan. Meuhat lheuëh Tuanku Abdul Majid meunyeurah, nyang jeuët keu panglima prang di wilayah XII mukim Pidië nakeuh Tuanku Muhammad Batèe seureuta geubantu lé adoë geuh Tuanku Nurdin. 

Nibak buleuën dua thôn 1900, lam saboh prang di dairah Tangsé, Tuanku Muhammad ka jidrop lé Marsosé, dua buleuën lheuëh nyan Tuanku Muhammad nyan ka jiboh u Tondano di Sulawèsi. 

Bak tanggai 11 buleuën siblah thôn 1902, Pocut seureuta ngon aneuk teungoh gobnyan Tuanku Budiman ka meuhasé jidrop teuntra Marsosé lam saboh prang di Padang Tiji. Lhèe thôn ureuëng nyan dua jitheun lam glap Beulanda di Acèh, meubarô nibak teungoh thôn 1905, Pocut ngon Tuanku Budiman seureuta sidroë kawôm geuh nyang nan gobnyan Tuanku Ibrahim ka jiboh lé Beulanda u nanggroë Blora di Jawa Teungöh.

Lam masa jiboh nyan gobnyan mandum nyan jipeuduëk bak rumoh Radèn Mas Ngabèhi Dono Muhammad, han jiôh dari Meuseujid Raya (Masjid Agung) Blora. Lhèe plôh dua thôn Pocut Meurah Intan disinan sampoë abéh umu neuh bak buleuën sikureuëng thôn 1937. Jirat Pocut na di gampông Tegalsari Tempurejo, Blora.

Keu cara keunang riwayat Pocut Meurah Intan, nan gobnyan ka geuboh keu nan Taman Uteuën Raya di Sulawah bak uroë nyoë.

 Nè 

Kawan:Ulèe balang